Ալեքսանդրա Սկոչիլենկո

**Ալեքսանդրա Յուրեվնա Սկոչիլենկո** (), ռուս նկարչուհի, երաժիշտ, բանաստեղծուհի։

2022 թվականի ապրիլի 11-ին ձերբակալվել է՝ սուպերմարկետում գնապիտակները հակապատերազմական թռուցիկներով փոխարինելու համար, որոնք տեղեկություններ էին պարունակում Ուկրաինա Ռուսաստանի ներխուժման ժամանակ զոհված խաղաղ բնակիչների մասին։ 2023 թ վականի նոյեմբերի 16-ին դատապարտվել է 7 տարվա ազատազրկման՝ «ֆեյքերի մասին օրենքի» համաձայն։

2022 թվականի հունիսին Ամնեսթի ինթերնեյշնլ միջազգային իրավապաշտպան կազմակերպությունը Սկոչիլենկոյին խղճի բանտարկյալ է ճանաչել, «Մեմորիալ» իրավապաշտպան կենտրոնը նրան քաղաքական բանտարկյալ է ճանաչել, իսկ BBC-ն Սկոչիլենկոյին ներառել է 2022 թվականի աշխարհի 100 ոգեշնչող և ազդեցիկ կանանց ցուցակում։

2024 թվականի օգոստոսի 1-ին ազատ է արձակվել Ռուսաստանի և Արևմուտքի միջև բանտարկյալների փոխանակման շրջանակներում։

## Կենսագրություն
### Կրթություն և կայացում
Ալեքսանդրա Սկոչիլենկոն սովորել է Սանկտ Պետերբուրգի թիվ 11 հումանիտար գիմնազիայում։  Ավագ դպրոցում մասնակցել է «Հինգերորդ ալիքի» «Մտքի խաղը» հեռուստաբանավեճին: 2007 թվականին դպրոցից հետո ընդունվել է Սանկտ Պետերբուրգի թատերական ակադեմիա՝ կինոյի և հեռուստատեսության ռեժիսուրայի բաժին։ Ըստ ընկերների՝ ակադեմիայում նկարչուհին միշտ ընրտել է տեխնիկապես բարդ տեսարաններ, օրինակ՝ կարող էր մեկ աշխատանքում օգտագործել ջուր, ավազ և քարեր, թղթե հավելվածներ, stop-motion և սովորական տեսաշար։  Սկոչիլենկոն հինգերորդ կուրսից հեռացել է ակադեմիայից՝ նախքան դիպլոմի պաշտպանությունը։  Ավելի ուշ հարցազրույցում Ալեքսանդրան ասել է, որ ծրագրեր ունի ևս մեկ անվճար կրթություն ստանալ։

Սկոչիլենկոն նկարահանումներ է արել ուսանողական ԶԼՄ-ների համար, իսկ 2011-2012 թվականներին աշխատել է որպես Սանկտ Պետերբուրգի «Բումագա» առցանց հրատարակության արտասահմանյան լրագրող. զանգվածային կեղծիքներից հետո ռեպորտաժներ է նկարահանել Պետդումայի ընտրությունների ընտրատեղամասերից և հանրահավաքներից:  2012 թվականի մայիսին լուսաբանել է Բոլոտնայա հրապարակի հանրահավաքը։

Սկոչիլենկոն նշել է, որ իր մոտ սկսվել էր «սարսափելի ստեղծագործական դեպրեսիա, որը տևել է մի քանի ամիս, ուստի որոշեցի փորձել ակադեմիական կարիերա», ինչի համար 2013 թվականին ընդունվել է Սանկտ Պետերբուրգի պետական համալսարանի ազատ արվեստների և գիտությունների ֆակուլտետ։ Այնտեղ ուսումնասիրել է մարդաբանություն, ավարտել է համալսարանը կարմիր դիպլոմով, սակայն չի շարունակել ուսումը։ 2020 թվականին ասել է․ «Չեմ ցանկանում ունենալ կոնկրետ մասնագիտություն։ Ընդհանրապես, կարելի է ասել, որ ես այն չունեմ»։

Սկոչիլենկոյի ծանոթները նշել են, որ նա արտահայտվել է բազմակողմանիորեն՝ բանաստեղծությունների, գծանկարների, երաժշտության միջոցով։  Սկոչիլենկոն նկարահանել և մոնտաժել է պատվերով տեսանյութեր, աշխատել է որպես նկարազարդող և լուսանկարիչ, համագործակցել է ՀԿ-ների հետ (2022 թվականին նկարահանել է «Եվայի կողոսկրերը» ֆեմինիստական թատերական փառատոնը)։ 2019 թվականի ձմռանը մեկնել է Կարպատներ՝ ուսուցանելու մանկական կինոդպրոցում, որը կազմակերպել էր ուկրաինացի ռեժիսոր Սվետլանա Պոգասին։ Սանկտ Պետերբուրգում ստեղծել է երաժշտական նախագիծ «Ազատ ջեմեր» անվամբ, որտեղ պրոֆեսիոնալ չհամարվող երաժիշտները կարող էին հանդես գալ առանց քննադատության։ 2022 թվականի սկզբին Սկոչիլենկոն բացել է Lastochka Plus VK փաբլիք, որտեղ հրապարակել է իր կատարումները։

Սկոչիլենկոն լրացուցիչ աշխատել է որպես առաքիչ և դայակ, սովորել է կենցաղային վերանորոգում և դրանով սկսել է գումար վաստակել․ «Քիվ տեղադրելու համար ես ստիպված էի փորել բետոնե պատը, նույնիսկ ինձ համար, ես կշռում եմ 45 կգ, դա հնարավոր էր: Ժամանակին կարծում էի, որ դա անիրական աշխատանք է կնոջ համար»։

### Առողջություն և դրա ազդեցությունը ստեղծագործության վրա
Մանկուց Սկոչիլենկոն առողջական խնդիրներ է ունեցել։ Վաղ տարիքում նրա մոտ ախտորոշվել էր ցելիակիա հիվանդություն, ինչի պատճառով դպրոցից սկսած հետևել է առանց գլյուտենի սննդակարգի։ Սկոչիլենկոյի խոսքով՝ 17 տարեկանում իրեն խորհուրդ են տվել սրտի ռիթմավար տեղադրել՝ առիթմիայի պատճառով։

Սկոչիլենկոն մանկուց ունեցել է հոգեբանական խնդիրներ։ 2007 թվականին դիմել է պետական կազմակերպություն՝ հոգեբանական օգնության համար, որից հետո նրան «բռնի կերպով» հոսպիտալացրել են Սկվորցով-Ստեփանովի անվան կլինիկայի հոգեբուժական հիվանդանոցում: Սկոչիլենկոն հայտնել է հիվանդանոցի «սարսափելի կենցաղային պայմանների» մասին։  Նրան դուրս գրելուն և հոգեթերապևտ գտնելուն օգնել է հայրը։ 2014 թվականին Սկոչիլենկոն հրատարակել է «Գիրք դեպրեսիայի մասին» կոմիքսը  պատմություն Սաշա անունով աղջկա մասին, որը բուժում էր փնտրում: 2022 թվականի դրությամբ գիրքը թարգմանվել էր անգլերեն, իսպաներեն և ուկրաիներեն։ Սկոչիլենկոն նշել է, որ ուկրաիներեն չգիտի, իսկ բոլոր արտահայտությունները գրի է առել ձեռքով՝ հրատարակչության ղեկավարությամբ․ «Ամեն օր, երբ ես աշխատում էի այս նախագծի վրա, մտածում էի, որ ինձ կձերբակալեն, հենց որ գիրքը հրատարակվի: Չէ որ արդեն այն ժամանակ մեր երկրների միջև պատերազմ էր ընթանում։ Դա դիվանագիտության և խաղաղության իմ ժեստն էր»։

Ավելի ուշ Սկոչիլենկոն ստեղծել է ևս երկու գիրք՝ «Ի՞նչ է մանիան» (որտեղ կերպարի վիճակը փոխանցվում է մանուշակագույն-նարնջագույն գույներով) և «Ինձ երբեք չեն սիրել» (սև ու սպիտակ գույներով), ինչպես նաև մասնակցել է «Երկբևեռներ. Առանց դիմակների: Մարդկանց անկեղծ պատմություններ, ովքեր փնտրում էին իրենց և փոխեցին աշխարհը» գրքի ստեղծմանը և նկարազարդել է «Երկբևեռ խանգարում. գոյատևման ուղեցույց» գիրքը (երկու գրքերի հեղինակը լրագրող Մաշա Պուշկինան է)։

## Հակապատերազմական ցույց և քրեական գործ
### Ցույց և ձերբակալում
2022 թվականի մարտի 4-ին Սկոչիլենկոն առաջին անգամ ձերբակալվել է՝ Ուկրաինայում ռուսական բանակի գործողությունների դեմ կազմակերպված ցույցի ժամանակ։  Ըստ ընկերների՝ Սկոչիլենկոն երբեք քաղաքական ակտիվիստ չի եղել, և փետրվարի 24-ից հետո հակապատերազմական ցույցերն առաջինն էին, որին մասնակցել է ոչ աշխատանքային նպատակներով: Պատմաբան Արսենի Վեսնինը, որը Սկոչիլենկոյին ծանոթ էր «Մտքի խաղ» նախագծից, նշել է, որ Սկոչիլենկոն «...կարող էր ստեղծագործական որևէ բան կազմակերպել, մարդկանց հրավիրել մասնակցելու միջոցառմանը, այլ ոչ թե անընդհատ պաստառներով դուրս գալ:  Նրան շատ էր հուզում ստեղծագործելու, ինքնարտահայտվելու ազատությունը»։  Մարտին և ապրիլին Սկոչիլենկոն կազմակերպել է երաժշտական  «Խաղաղության ջեմեր», որտեղ բոլորը կարող էին գալ, և ստեղծել է բացիկների շարք՝ «Սերն ավելի ուժեղ է, քան պատերազմը և մահը» և «Մարդկային կյանքը անգին է»: Ընկերներն ի սկզբանե կրկնակի ձերբակալությունը կապում էին հենց այդ ակտիվության հետ։

2022 թվականի փետրվարի 24-ից հետո ռուսական հակապատերազմական տրամադրությունների հայտնի ձևաչափերից մեկը «լուռ բողոքն» է։  Այն արտահայտվում է հակապատերազմական թռուցիկներով, որոնք ձևավորված են որպես գնապիտակներ։  Նման նախաձեռնությամբ է հանդես եկել ֆեմինիստական հակապատերազմական դիմադրությունը, որի Տելեգրամյան ալիքում հրապարակվել են նման թռուցիկների նմուշներ։ Անանունության շնորհիվ՝ «լուռ բողոքը» համարվում է դիրքորոշում արտահայտելու ավելի անվտանգ ձև, քան պիկետները կամ ցույցերը: Սակայն, 2022 թվականի մայիսի սկզբին Ռուսաստանում թռուցիկներով գնապիտակները փոխարինելու համար ձերբակալվել էր յոթ մարդ։

Մարտի 31-ի երեկոյան Սկոչիլենկոն գնացել է «Պերեկրեստոկ» սուպերմարկետ՝ Վասիլևսկի կղզու «Շկիպերսկի Մոլ» առևտրի կենտրոնի առաջին հարկում, որպեսզի այնտեղ թողնի մի քանի հակապատերազմական թռուցիկներ։ Ապրիլի 11-ին ռազմական գործողությունների կողմնակից, 76-ամյա թոշակառու Գալինա Բարանովայի մատնության հիման վրա, Սկոչիլենկոյին ձերբակալել են՝ կանչելով ընկերոջ բնակարան, որտեղ ոստիկանությունը խուզարկություն էր անցկացնում։ Ձերբակալությունից հետո՝ Սկոչիլենկոն կապ է հաստատել «Ցանցային ազատություններ» նախագծի իրավապաշտպանների հետ։ Նրան նախ տեղափոխել են Վասիլևսկի կղզու քննչական կոմիտեի բաժին, այնուհետև՝ նրա վարձակալած բնակարան՝ խուզարկություն կատարելու։ Ի տարբերություն «հակապատերազմական գնապիտակների» համար այլ ձերբակալությունների, Սկոչիլենկոյի մեղադրանքը քրեական է՝ Ռուսաստանի Դաշնության քրեական օրենսգրքի 207.3-րդ հոդվածի 2-րդ մասի ՌԴ Քրեական օրենսգրքի 207.3 հոդվածի 2-րդ մասի հիման վրա՝ «դիտավորյալ կեղծ տեղեկություններ տարածելու» մեղադրանքով: Հոդվածը ենթադրում է 5-ից 10 տարվա ազատազրկում, հարկադիր աշխատանք կամ 3-ից 5 միլիոն ռուբլի տուգանք: Փաստաբանի խոսքով՝ խիստ վերաբերմունքը կարող էր կապված լինել թռուցիկների բովանդակության հետ. բացի հակապատերազմական արտահայտություններից, Սկոչիլենկոն տեղեկություն ուներ ռուսական զինված ուժերի ենթադրյալ գործողությունների մասին, ներառյալ Մարիուպոլի թատրոնի հրետակոծությունը։

Մայիսի կեսերին հրապարակվել են Գալինա Բարանովայի ցուցմունքները, որի հայտարարության համաձայն հարուցվել է քրեական գործ և ձերբակալվել է Սկոչիլենկոն։  Թոշակառուն պնդում էր, որ իրեն զայրացրել է թռուցիկների բովանդակությունը. «...զրպարտություն, քանի որ ես շատ եմ անհանգստանում Ուկրաինայում ռուս զինվորների համար, նայում եմ այդ մասին բոլոր նորությունները»։ Հայտնաբերելով «գնապիտակները»՝ կինը նախ բողոքել է պահակին և գանձապահին, չսպասելով խանութի ադմինիստրատորին, գնացել է ոստիկանության բաժին՝ իր հետ տանելով թռուցիկի մեկ օրինակ։

Սկոչիլենկոն հերքում է իր մեղքը։ Նա ընդունել է «Պերեկրյոստոկ» խանութում գնապիտակների փոխարինման փաստը, բայց դրանց վրա նշված տեղեկատվությունը չի համարում կեղծ։։

Գնապիտակներով ցույցը աջակցել և իր խանութում կրկնել է ձեռնարկատեր Դ. Սկուրիխինը։

### Կալանավորված լինելու ժամանակահատված
Ապրիլի 11-ին Սկոչիլենկոյի ձերբակալումից անմիջապես հետո նրան ուղարկել են մեկուսարան։ Երկու օր անց Սանկտ Պետերբուրգի Վասիլեոստրովսկի շրջանային դատարանը փակ նիստում Սկոչիլենկոյին կալանավորել է երկու ամսով՝ մինչև մայիսի վերջ։ Դատավոր Ելենա Լեոնովան հաշվի չի առել մի քանի քաղաքական գործիչների երաշխավորությունը և Սկոչիլենկոյի հաշվառման հասցեի բնակարանի սեփականատերը նոտարական համաձայնություն էր տվել տնային կալանքի համար։ Դատավորն իր որոշումը պատճառաբանել է այն փաստերով, որ նկարչուհին «ընկերներ ունի Ուկրաինայում» և «նրա քույրն ապրում է Ֆրանսիայում»։

Սկոչիլենկոյի ձերբակալությունը հասարակական մեծ արձագանք է առաջացրել և ձևավորվել է ակտիվ պաշտպանական շարժում։ Հրապարակվել է խափանման միջոցը փոխելու պահանջով առցանց հանրագիր, իսկ 2022 թվականի սեպտեմբերի սկզբին այն ստորագրել է ավելի քան 160 հազար մարդ։ Վերջին նորություններով տելեգրամյան ալիքը սեպտեմբերի սկզբին ունեցել է ավելի քան 4300 բաժանորդ։ Գործարկվել է նաև skochilenko.ru. կայքը։ Ի պաշտպանություն Սկոչիլենկոյի՝ արտահայտվում են «Բումագա»-ի գլխավոր տնօրեն Կիրիլ Արտեմենկոն, պատմաբան Արսենի Վեսնինը, Ալեքսեյ Բելոզերովը, իրավապաշտպան Դինար Իդրիսովը, պատգամավոր Բորիս Վիշնևսկին, Հեքիաթի թատրոնի ռեժիսոր և «Ոսկե սոֆիտ» մրցանակի դափնեկիր Ֆիլիպ Իգնատևը, Քսենյա Սորոկինան Սկոչիլենկոյին է փոխանցել իր «Ոսկե դիմակը», որը ստացել է դրամատիկական թատրոնում կոստյումների լավագույն աշխատանքի համար։

Սկոչիլենկոյի ընկերներն ու մտերիմները անմիջապես մեկուսարանի ղեկավարին են բերել հիվանդությունը հաստատող բժշկական փաստաթղթեր, փորձել են փոխանցել դիետիկ սնունդ և բազմիցս բողոքել են, որ մարմինները միշտ չէ, որ ընդունում են դրանք: Չնայած իրավապաշտպանների և Հանրային վերահսկողության հանձնաժողովի, Սկոչիլենկոյին երկար ժամանակ չի հաջողվել ստանալ պահանջվող սնձանազերծ դիետան: Ապրիլի 25-ին Սկոչիլենկոյի փաստաբանը հրապարակավ հայտնել է նրա բողոքների մասին՝ կապված վատ վիճակի և սրտխառնոցի, դեպրեսիվ վիճակի վերադարձի հետ, նշել է, որ մեկուսարանում պատշաճ բժշկական օգնություն չի ցուցաբերվում: Սկոչիլենկոյին պահանջբածից երկար պահել են ժամանակավոր մեկուսարանում և չեն տեղափոխել քննչական մեկուսարան, ինչի մասին հարազատները տեղյակ չէին։ Ապրիլի 26-ին Մարդու իրավունքների խորհուրդը  խնդրել է Դաշնային քրեակատարողական ծառայությանը Սկոչիլենկոյին ապահովել սնձանազերծ սննդով, ԴՔԾ-ն իր հերթին պատասխանել է ԶԼՄ-ների հարցումներին, որ Սկոչիլենկոն պահվում է «օրենսդրության պահանջներին համապատասխան պայմաններում»։

Մայիսի սկզբին փաստաբանը հայտարարել էր, որ խցակիցները հոգեբանական ճնշում են գործադրել Սկոչիլենկոյի վրա. բոլոր մթերքները պահվում էին խցում գտնվող «գլխավորի» մոտ, սննդի մի մասը ստիպում էին դեն նետել, աղջկան թույլ էին տալիս ուտել միայն ընդհանուր սննդի ժամանակ և արգելում էին սնվել, եթե բացակայում էր տեսակցությունների պատճառով։ Տեղեկությունների հրապարակումից հետո Սկոչիլենկոյին մայիսի 7-ին տեղափոխել են երկտեղանոց խուց։ Անհրաժեշտ բժշկական սնունդ ստանալուն հաջողվել է մայիսի 11-ին՝ Մարդու իրավունքների հանձնակատար Սվետլանա Ագապիտովայի միջոցով։ 2023 թվականի հուլիսին կալանքը և մեկուսարանում պահելը երկարաձգվել է մինչև 2023 թվականի հոկտեմբերի 10-ը։

### Դատական լսումներ
մինի|Սաշա Սկոչիլենկոն դատարանի նիստերի ժամանակ, «Սոցիալական տեխնոլոգիաների ջերմոց» նկարազարդում, 2023 թվական
2022 թվականի մայիսի 17-ին Սանկտ Պետերբուրգի քաղաքային դատարանը նախնական կալանքի միջոցը բողոքարկելու նիստում ուժի մեջ է թողել Վասիլեոստրովսկի շրջանային դատարանի որոշումը։ Մայիսի 30-ին Վասիլեոստրովսկու շրջանային դատարանը մեկ ամսով երկարաձգել է Սկոչիլենկոյի կալանքի ժամկետը՝ չբավարարելով տնային կալանքի մասին պաշտպանական կողմի միջնորդությունը։

Սկոչիլենկոն հայտարարել է, որ ձերբակալությունից անմիջապես հետո իրեն հետազոտել է շրջանային Հոգենևրոլոգիական դիսպանսերի հոգեբույժը, որը հաստատել է Սկոչիլենկոյի մեղսունակությունը։ Չնայած դրան, հունիսի սկզբին Սկոչիլենկոն ուղարկվել էր երկարատև ստացիոնար հետազոտության, որը երկու ամսով ձգձգել էր դատավարությունը։ Սկոչիլենկոն մեկուսարան է վերադարձել վեց բժիշկներից բաղկացած հանձնաժողովի եզրակացությամբ, որ նա գիտակից վիճակում է և դեղորայքային բուժման կարիք չունի, սակայն մեկուսարանում նրան կրկին հետազոտել է հոգեբույժը։ Հունիսի 18-ին փաստաբանը հաղորդել Է, որ Սկոչիլենկոն բողոքում է սրտի և որովայնի ուժեղ ցավերից, զբոսնելու իրավունքի խախտումից, մասնակիորեն տրամադրվող սնձանազերծ սննդակարգից։ Հունիսի 27-ին Սկոչիլենկոն նկարներ է տրամադրել, թե ինչպես են իրեն կերակրում մեկուսարանում։

2022 թվականի հունիսին Ամնեսթի ինթերնեյշնլ միջազգային իրավապաշտպան կազմակերպությունը Սկոչիլենկոյին խղճի բանտարկյալ է հայտարարել, նույն ամսին «Մեմորիալ» իրավապաշտպան կենտրոնը Սկոչիլենկոյին ճանաչել է քաղաքական բանտարկյալ։

Հունիսի 30-ին Վասիլեոստրովսկու շրջանային դատարանը երկարաձգել է Սկոչիլենկոյի կալանքի ժամկետը մինչև օգոստոսի 1-ը: Փաստաբանի խոսքով՝ դա կարող էր կապված լինել այն բանի հետ, որ Սկոչիլենկոն այդպես էլ չի ընդունել իր մեղքը։ Ժամկետի հերթական երկարաձգումը տեղի է ունեցել հոկտեմբերի 25-ին, Վասիլեոստրովյան դատարանը քննիչի միջնորդությամբ Սկոչիլենկոյին մեկուսարանում թողել է մինչև 2023 թվականի ապրիլի 10-ը։ 2022 թվականի նոյեմբերի 2-ին նշանակվել էր հիմնական դատական նիստը։

2022 թվականի դեկտեմբերի 15-ին Սանկտ Պետերբուրգի Վասիլեոստրովյան դատարանը սկսել է Սկոչիլենկոյի քրեական գործի քննությունը։  Նիստին ներկա էին Ֆինլանդիայի, Շվեդիայի, Գերմանիայի և Նորվեգիայի հյուպատոսները: Սկոչիլենկոն հայտարարել է, որ «լիովին չի ընդունում մեղքը կեղծ տեղեկատվության» տարածման մեջ։ 2023 թվականի հունվարի 20-ի նիստում դատարանը հրաժարվել է դատախազություն վերադարձնել Սկոչիլենկոյի գործը, իսկ առողջության վատթարացման և «հումանիստական նկատառումների» պատճառով՝ Սկոչիլենկոյին կրկին թողել է մեկուսարանում։

### Դատավճիռ
2023 թվականի նոյեմբերի 16-ին Սանկտ Պետերբուրգի Վասիլեոստրովսկի շրջանային դատարանը Ալեքսանդր Սկոչիլենկոյին դատապարտել է յոթ տարվա ազատազրկման՝ ընդհանուր ռեժիմի գաղութում պատիժը կրելով «ռուսական բանակի մասին ֆեյքերի» գործով (ՌԴ Քրեական օրենսգրքի 207.3-րդ հոդված)՝ «Պերեկրյոստոկ» խանութում գնապիտակները Մարիուպոլի ռմբակոծության և Ուկրաինայում այլ իրադարձությունների մասին հակապատերազմական պիտակներով փոխարինելու պատճառով։

2023 թվականի նոյեմբերի 17-ին՝ դատավճռի կայացման հաջորդ օրը, դատավոր Օքսանա Դեմյաշևին, որը Ալեքսանդր Սկոչիլենկոյին դատապարտել էր յոթ տարվա ազատազրկման, առաջարկվել է պաշտոնի բարձրացում։ 2024 թվականի հունիսի 14-ին Դեմյաշևը նշանակվել է Սանկտ Պետերբուրգի Կալինինսկի շրջանային դատարանի նախագահի տեղակալ։

### Հանրային արձագանք
Ռուս բժիշկները բաց նամակով Պուտինից պահանջել են անհապաղ ազատ արձակել Սաշա Սկոչիլենկոյին։

Սկոչիլենկոյին ազատ արձակելու պահանջով հանրագիրը ստորագրել է 169 հազար մարդ։

Ի պաշտպանություն Սկոչիլենկոյի անցկացվել են ցույցեր աշխարհի շատ քաղաքներում։ Մասնավորապես, 2023 թվականի նոյեմբերի 17-ին, որպես դատավճռի կայացման արձագանք, Սերբիայում՝ Բելգրադի հանրապետության հրապարակում, պետերբուրգցի նկարչուհու հետ տեղի է ունեցել համերաշխության ցույց, ԱՄՆ-ում նույն օրը ցուցարարները դուրս են եկել Նյու Յորքում Ռուսաստանի Գլխավոր հյուպատոսության շենքի մոտ՝ պահանջելով ազատ արձակել նկարչուհուն։

2022 թվականին պետերբուրգցի վավերագրող Վսեվոլոդ Կորոլյովն աշխատել է «207.3» աշխատանքային անվանումով նախագծի վրա՝ «ռազմական ֆեյքերի» գործով ֆիգուրանտների մասին։  Կորոլյովն հասցրել է ֆիլմեր թողարկել Սաշա Սկոչիլենկոյի և Մարիա Պոնոմարենկոյի մասին։ Նույն տարվա հուլիսին Կորոլյովին ձերբակալել են նույն հոդվածով, և դատապարտվել է ընդհանուր ռեժիմի գաղութում՝ յոթ տարով։

### Ազատազրկում
2024 թվականի օգոստոսի 1-ին հայտնի է դարձել, որ Սկոչիլենկոն ընդգրկվել է Ռուսաստանի և Արևմուտքի միջև բանտարկյալների փոխանակման ցուցակում և օգոստոսի լույս երկուսի գիշերը Սկոչիլենկոն մեկնել է Գերմանիա։

## Անձնական կյանք և հայացքներ
Ալեքսանդրա Սկոչիլենկոն բացահայտ լեսբուհի է, երկարամյա հարաբերությունների մեջ է։  Նրա ընկերուհին ակտիվորեն զբաղվում էր քրեական գործի ընթացքի և Սկոչիլենկոյին կալանքի տակ պահելու պայմանների հրապարակմամբ։ Մեկուսարանից ուղարկված նամակում Սկոչիլենկոն գրել է. «Այնպես է ստացվել, որ ես մարմնավորում եմ այն ամենը, ինչի հանդեպ այդքան անհանդուրժող է Պուտինի ռեժիմը՝ տեղծագործություն, պացիֆիզմ, ԼԳԲՏ, հոգեբանական կրթություն, ֆեմինիզմ, հումանիզմ և սեր ամեն վառ, բազմիմաստ ու արտասովոր բանի հանդեպ»։։

## Մրցանակներ
2022 թվականին ընդգրկվել է BBC-ի վարկածով աշխարհի 100 ոգեշնչող և ամենաազդեցիկ կանանց ցուցակում՝ Ալլա Պուգաչովայի և Թաիսիա Բեկբուլատովայի հետ միասին դառնալով երեք ռուս կանանցից մեկը։

## Ծանոթագրություններ

  
Կատեգորիա:BBC 100 կին
Կատեգորիա:Պացիֆիստներ
Կատեգորիա:Ռուս նկարչուհիներ
Կատեգորիա:Ռուս ֆեմինիստներ
Կատեգորիա:Ռուսաստանի քաղաքական բանտարկյալներ